ועדת הפנים ואיכות הסביבה, כנסת 15, פרוטוקול מספר 78, 2000-03-15 09:00

דוד אזולאי: אני פותח את ישיבת הוועדה .

דוד אזולאי: הנושא שעל סדר-היום: אישור מינוי נציב קבילות שוטרים וסוהרים, תנ"צ רות גדות.

דוד אזולאי: על פי התקנות אנחנו חייבים לאשר את המינוי.

דוד אזולאי: אני מבקש להוסיף, יש לי רושם שאין מספיק מודעות בציבור הרחב לאפשרות לפנות לנציב קבילות שוטרים וסוהרים.

דוד אזולאי: לכן אני מבקש, במסגרת האישור היום, שאתם בנציבות תפעלו יותר להביא את העניין למודעות הציבור על מנת שהציבור הרחב יוכל לפנות לנציבות בכל מיני תלונות כנגד שוטרים פרט למח"ש.

תנ"צ רות גדות: הציבור הרחב לא יוכל לפנות אלינו אלא רק בני ובנות משפחה של השוטרים והסוהרים.

תנ"צ רות גדות: בשיחתנו הקודמת, כוונתך היתה בעצם ליחידה לתלונות הציבור.

יואל לוי: במשרד יש לנו כלי נוסף שנותן מענה לפניות הציבור, היחידה נקראת: היחידה לתלונות הציבור.

יואל לוי: כמובן שיש קשרי עבודה עם נציב הקבילות, ואם יש תלונה, שהטיפול בה צריך להיות אצל רות או בצד השני, היא תטופל.

תנ"צ רות גדות: אנחנו נעביר את המסר לראש היחידה במשרד.

דוד אזולאי: זה חשוב מאוד.

דוד אזולאי: בשם חברי הוועדה אני רוצה לאחל לך הצלחה בתפקידך, שתטפלי רק בדברים טובים כדי לשפר את השירות לשוטרים, לסוהרים ולבני משפחותיהם.

דוד אזולאי: בהצלחה.

תנ"צ רות גדות: אני מאוד מודה.

דוד אזולאי: תודה רבה.

דוד אזולאי: ישיבה זו נעולה.